[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.2.2009

COM(2009) 104 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

«Αντιμετώπιση της κρίσης της ευρωπαϊκής αυτοκινητοβιομηχανίας»

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

«Αντιμετώπιση της κρίσης της ευρωπαϊκής αυτοκινητοβιομηχανίας»

Εισαγωγή

Η ευρωπαϊκή αυτοκινητοβιομηχανία είναι μια από τις σημαντικότερες βιομηχανίες της Ευρώπης. Αποτελεί κινητήρια δύναμη της ανάπτυξης, των εξαγωγών, της καινοτομίας και των θέσεων εργασίας. Ο αντίκτυπός της επηρεάζει ευρύ φάσμα άλλων τομέων· και παρουσιάζει ιδιαίτερα σημαντικό διασυνοριακό χαρακτήρα, με προμηθευτές, κατασκευαστές και πωλήσεις, καθώς και διακλαδούμενες υπηρεσίες, που δημιουργούν έναν ιστό αμοιβαίων συμφερόντων ο οποίος αφορά όλα τα κράτη μέλη της ΕΕ.

Η Επιτροπή πιστεύει ότι η ΕΕ χρειάζεται μια δυναμική και ανταγωνιστική αυτοκινητοβιομηχανία. Η οικονομική κρίση άσκησε στην αυτοκινητοβιομηχανία ιδιαίτερη πίεση. Απαιτείται κατάλληλα στοχευμένη στήριξη, για να βοηθηθεί η αυτοκινητοβιομηχανία και το εργατικό δυναμικό της στην τρέχουσα φάση ύφεσης και να αντιμετωπισθούν τα διαρθρωτικά προβλήματα, καθιστώντας τον τομέα πιο ανταγωνιστικό και καλύτερα προσαρμοσμένο στις μελλοντικές ανάγκες.

Η ευρωπαϊκή αυτοκινητοβιομηχανία έχει ισχυρό μέλλον. Η εξαγωγική απόδοσή της καταδεικνύει ότι μπορεί να παράγει τα κατάλληλα προϊόντα για μια παγκόσμια αγορά που θα εξακολουθήσει να αναπτύσσεται. Το εργατικό δυναμικό της διαθέτει τις δεξιότητες που απαιτούνται για να διατηρήσει την τεχνολογική της πρωτοπορία· και ήδη εργάζεται για την παραγωγή της νέας γενιάς αυτοκινήτων που απαιτούνται για την εποχή των χαμηλών εκπομπών άνθρακα.

Η παρούσα ανακοίνωση εξετάζει το πώς η ΕΕ μπορεί να χρησιμοποιήσει πολιτικές πρωτοβουλίες για τη στήριξη της αυτοκινητοβιομηχανίας. Αποτελεί ένα ευρωπαϊκό πλαίσιο δράσης: ένα πλαίσιο που καθορίζει τους τρόπους με τους οποίους τόσο σε επίπεδο ΕΕ όσο και σε επίπεδο κρατών μελών μπορούν να ληφθούν τα απαιτούμενα αποφασιστικά μέτρα. Τα επιμέρους κράτη μέλη θα χρησιμοποιήσουν διάφορους συνδυασμούς δράσης για να καλύψουν τις ανάγκες των κατασκευαστών, των προμηθευτών, τον εμπόρων λιανικής πώλησης και των εργαζομένων τους. Όλοι αυτοί οι συνδυασμοί μπορούν να είναι κατά το δυνατόν πιο αποτελεσματικοί με την εμπιστοσύνη που παρέχεται από ένα κοινό πλαίσιο σε επίπεδο ΕΕ.

Η εσωτερική αγορά είναι σημαντική αιτία της βιωσιμότητας της ευρωπαϊκής αυτοκινητοβιομηχανίας, της ανταγωνιστικότητας των προϊόντων της και της κλίμακας των πωλήσεών της. Θα είναι πολύ σημαντική για τη φάση της ανάκαμψης. Ως εκ τούτου, θα πρέπει οι κρατικές ενισχύσεις και τα υπόλοιπα μέτρα να είναι καλά επικεντρωμένα, να συμβάλουν στη δημιουργία ισχυρής μελλοντικά αυτοκινητοβιομηχανίας, και όχι απλώς να εισαγάγουν βραχυπρόθεσμες στρεβλώσεις οι οποίες θα καταστρέψουν τη μακροπρόθεσμη ανταγωνιστικότητα. Αυτό σημαίνει συνεργασία και πανευρωπαϊκή πλαισίωση των εθνικών αποφάσεων, έτσι ώστε να διασφαλιστεί ότι είναι κατάλληλες για τις συνολικές φιλοδοξίες της ΕΕ.

Παράλληλα, η ΕΕ μπορεί να προσφέρει ποικίλα άλλα μέσα για να δημιουργηθεί μια πλατφόρμα σταθεροποίησης της αυτοκινητοβιομηχανίας και υποστήριξης της ανάκαμψής της. Η εν λόγω πλατφόρμα περιλαμβάνει μέτρα για επενδύσεις σε στρατηγικές τεχνολογίες· περιλαμβάνει ενέργειες για να βοηθηθούν οι εργαζόμενοι των οποίων οι θέσεις εργασίας απειλούνται να επανεκπαιδευθούν και να βρουν νέα εργασία, καθώς και για να διασφαλιστούν και να αναπτυχθούν οι βασικές δεξιότητες ορισμένων από τους καλύτερους τεχνικούς στην Ευρώπη· περιλαμβάνει μια αποφασιστική και συντονισμένη προσπάθεια να καταπολεμηθεί οποιαδήποτε στροφή προς τον προστατευτισμό στις παγκόσμιες αγορές· και φυσικά, η αυτοκινητοβιομηχανία θα ωφεληθεί άμεσα από τα βασικά μέτρα του ευρωπαϊκού σχεδίου για την ανάκαμψη της οικονομίας, ώστε να αρχίσουν τα πράγματα να κινούνται και πάλι στο χρηματοπιστωτικό τομέα, καθώς και από ειδικά μέτρα όπως η ευρωπαϊκή πρωτοβουλία «πράσινων» αυτοκινήτων.

Αυτό το ευρωπαϊκό πλαίσιο για την αυτοκινητοβιομηχανία δείχνει πώς η έξυπνη εφαρμογή των πολιτικών της ΕΕ και των εθνικών πολιτικών μπορεί όχι μόνο να προσφέρει ανακούφιση στην αυτοκινητοβιομηχανία σε στιγμές έντονης πίεσης, αλλά και ένα εφαλτήριο για το μέλλον. Ο κοινός στόχος είναι μια δυναμική, ανταγωνιστική και βιώσιμη αυτοκινητοβιομηχανία στην ΕΕ για τις προσεχείς δεκαετίες.

1. Η ιδιαίτερη κατάσταση της αυτοκινητοβιομηχανίας

Η αυτοκινητοβιομηχανία είναι κεφαλαιώδους σημασίας για την ευημερία της Ευρώπης . Η ΕΕ είναι ο μεγαλύτερος παραγωγός αυτοκινήτων σε παγκόσμιο επίπεδο και παράγει περισσότερα από 18 εκατ. αυτοκίνητα ετησίως και σχεδόν το ένα τρίτο τον επιβατικών αυτοκινήτων παγκοσμίως. Είναι ένας τεράστιος εργοδότης ειδικευμένου εργατικού δυναμικού, που απασχολεί άμεσα περισσότερους από 2 εκατ. ανθρώπους, αλλά έχει την ευθύνη για περίπου 12 εκατ. θέσεις εργασίας. Αποτελεί βασικό μοχλό γνώσης και καινοτομίας και επενδύει περισσότερα από 20 δις ευρώ ετησίως στην Ε&Α, είναι δε ο μεγαλύτερος ιδιωτικός επενδυτής της Ευρώπης στην Ε&Α. Με ετήσιο κύκλο εργασιών 780 δις ευρώ και προστιθέμενη αξία άνω των 140 δις ευρώ, συμβάλλει σημαντικότατα στο ΑΕγχΠ της ΕΕ. Εξάγει πολύ περισσότερο από ό,τι εισάγει, με πλεόνασμα άνω των 60 δις ευρώ επί συνολικών εξαγωγών 125 δις ευρώ. Επιπλέον, η αυτοκινητοβιομηχανία διαδραματίζει κεντρικό ρόλο στη διαχείριση πολλών βασικών οικονομικών, κοινωνικών και περιβαλλοντικών προκλήσεων τις οποίες αντιμετωπίζει σήμερα η Ευρώπη, όπως η βιώσιμη κινητικότητα και η ασφάλεια.

Η αυτοκινητοβιομηχανία συνδέεται στενά με πολλούς άλλους τομείς . Οι τομείς των ηλεκτρονικών, της μηχανικής και της ηλεκτρικής μηχανολογίας, της τεχνολογίας των πληροφοριών, του χάλυβα, των χημικών ουσιών, των πλαστικών, των μετάλλων και των ελαστικών είναι βασικοί προμηθευτές. Το 20% της παραγωγής χάλυβα και το 36% της παραγωγής αλουμινίου της ΕΕ πηγαίνουν στην αυτοκινητοβιομηχανία. Επίσης, έχει πολύ σημαντική διασυνοριακή διάσταση τόσο στην Ευρώπη όσο και παγκοσμίως. Εντός της ΕΕ, οι 250 γραμμές παραγωγής διαιρούνται μεταξύ 16 κρατών μελών, και κάθε κράτος μέλος συμμετέχει στην αλυσίδα εφοδιασμού για την κατασκευή και στην αλυσίδα των πωλήσεων. Χαρακτηριστικά, υπάρχουν περίπου 50 προμηθευτές εξαρτημάτων αυτοκινήτου, κατανεμημένοι σε ολόκληρη την Ευρώπη, και περίπου το 75% της προστιθέμενης αξίας ενός νέου αυτοκινήτου δημιουργείται από αυτούς τους προμηθευτές. Κατά συνέπεια, η αξία του ενδοκοινοτικού εμπορίου προϊόντων της αυτοκινητοβιομηχανίας είναι πολύ σημαντική, ανήλθε δε σε 360 δις ευρώ το 2008. Ως εκ τούτου, οιαδήποτε κάμψη της αυτοκινητοβιομηχανίας επηρεάζει έντονα άλλους τομείς και όλα τα κράτη μέλη της ΕΕ.

Η τρέχουσα οικονομική κρίση χαρακτηρίζεται από αιφνίδια κάμψη της παραγωγής. Η βιομηχανική παραγωγή της ΕΕ μειώθηκε κατά 8,4% το τελευταίο τρίμηνο του 2008, και υπάρχουν όλες οι ενδείξεις ότι η πτώση αυτή επιταχύνεται, καθώς οι παραγγελίες που έχουν ήδη καταγραφεί αρχίζουν να μειώνονται. Δεδομένου ότι περίπου το 60-80% των νέων αυτοκινήτων στην Ευρώπη αγοράζονται με δάνειο, η χρηματοπιστωτική κρίση στην οποία οφείλεται η κάμψη έπληξε ιδιαίτερα σκληρά την αυτοκινητοβιομηχανία: η μείωση της οικονομικής δραστηριότητας κατά 20% που σημειώθηκε είναι η μεγαλύτερη που έχει καταγραφεί. Παρόμοιες τάσεις παρατηρούνται σε τομείς που έχουν στενούς δεσμούς με την αυτοκινητοβιομηχανία, όπως ο τομέας του χάλυβα, όπου η κατανάλωση αναμένεται να μειωθεί κατά 30% το πρώτο τρίμηνο του τρέχοντος έτους και κατά 16% το δεύτερο τρίμηνο. Η δύσκολη κατάσταση της ευρωπαϊκής αυτοκινητοβιομηχανίας οφείλεται σε τρεις βασικούς λόγους:

Πρώτον, υπήρξε απότομη και ομοιόμορφη πτώση της ζήτησης για επιβατικά και εμπορικά οχήματα τόσο στην ΕΕ όσο και παγκοσμίως. Οι αυστηροί όροι χορήγησης δανείων, η πτώση των τιμών των μετοχών και των στοιχείων ενεργητικού, καθώς και η αβεβαιότητα που δημιουργήθηκε από το παγκόσμιο οικονομικό περιβάλλον μεταφράζονται σε πολύ χαμηλή εμπιστοσύνη των καταναλωτών και μείωση της αγοραστικής δύναμης. Το τελευταίο τρίμηνο του 2008 οι ταξινομήσεις νέων αυτοκινήτων στην Ευρώπη μειώθηκαν κατά 20% κατά μέσο όρο. Οι πωλήσεις νέων επιβατικών αυτοκινήτων μειώθηκαν κατά 1,2 εκατομμύρια το 2008. Τον Ιανουάριο του 2009 η ευρωπαϊκή αγορά επιβατικών αυτοκινήτων βρισκόταν κατά 27% χαμηλότερα από ό,τι πριν από ένα έτος. Οι παραγωγοί εμπορικών οχημάτων επλήγησαν ακόμη περισσότερο, οι δε παραγγελίες βαρέων εμπορικών οχημάτων μειώθηκαν από 38.000 τον Ιανουάριο του 2008 σε 600 το Νοέμβριο του 2008, αριθμητικό στοιχείο που ισοδυναμεί με τα δύο τρίτα της ημερήσιας παραγωγικής ικανότητας ενός μέσου παραγωγού βαρέων εμπορικών οχημάτων. Η κατάσταση ποικίλλει μεταξύ των επιμέρους κρατών μελών, αλλά η κάμψη έχει ήδη αγγίξει όλες τις αγορές της ΕΕ, και όλοι οι μεγάλοι παραγωγοί της στην ευρωπαϊκή αγορά πλήττονται σοβαρά.

Δεύτερον, τμήματα της αυτοκινητοβιομηχανίας αναφέρουν προβλήματα δανειοληψίας και εκφράζουν ανησυχίες για έλλειψη ρευστότητας . Ορισμένες επιχειρήσεις δεν μπορούν να λάβουν δάνεια με λογικούς όρους, η δε πιστοληπτική τους ικανότητα έχει μειωθεί. Εκτιμάται ότι οι πέντε μεγαλύτερες αυτοκινητοβιομηχανίες στην Ευρώπη θα αναγκαστούν να συνάψουν μεσοπρόθεσμα έως μακροπρόθεσμα δάνεια ύψους περίπου 10 δις ευρώ κατά τη διάρκεια του 2009. Επιπλέον, οι προμηθευτές εκφράζουν μια πρόσθετη ανησυχία σχετικά με το ότι τα χρήματα δεν φτάνουν μέχρι την αλυσίδα εφοδιασμού. Η κατάσταση είναι ιδιαίτερα δύσκολη για τους μικρότερους προμηθευτές, οι οποίοι διαθέτουν λιγότερα κεφάλαια και με λιγότερο διαφοροποιημένες επενδυτικές τοποθετήσεις από ό,τι οι μεγαλύτεροι συνάδελφοί τους.

Τρίτον, η βιομηχανία είχε μακροπρόθεσμα διαρθρωτικά προβλήματα ήδη πριν από την κρίση. Οι επιχειρήσεις αυτοκινήτων αντιμετώπιζαν ήδη ένα πολύ ανταγωνιστικό επιχειρηματικό περιβάλλον. Τα υψηλά πάγια έξοδα, το διαρθρωτικό πλεόνασμα παραγωγικής ικανότητας και ο έντονος ανταγωνισμός τιμών είχαν ως συνέπεια να εστιάζονται ήδη πολλές επιχειρήσεις αυτοκινήτων στη μείωση του κόστους και στη βελτίωση της εσωτερικής αποδοτικότητας. Υπήρξε επίσης σημαντική ενοποίηση στον τομέα των προμηθειών. Οι πρόσφατες πτώσεις στη ζήτηση και την παραγωγή επιδείνωσαν την κατάσταση, και το μέσο πλεόνασμα παραγωγικής ικανότητας στην Ευρώπη εκτιμάται ότι είναι τουλάχιστον 20%. Σε παγκόσμιο επίπεδο, η ικανότητα παραγωγής αυτοκινήτων είναι επί του παρόντος περίπου 94 εκατ. ετησίως, τη στιγμή που η ζήτηση για το 2009 εκτιμάται σε περίπου 55 εκατ.

Η κατάσταση επιδεινώνεται λόγω του αυξανόμενου κινδύνου προστατευτισμού , που απειλεί με μείωση της πρόσβασης στις αγορές των τρίτων χωρών από μέρους των ευρωπαίων παραγωγών που δραστηριοποιούνται στον τομέα των εξαγωγών. Τα πρώτα κρούσματα σημειώθηκαν ήδη με τη μορφή νέων απαιτήσεων για τη χορήγηση άδειας εισαγωγής, π.χ. στην Αργεντινή και στη Βραζιλία, ή αυξανόμενων εισαγωγικών δασμών, π.χ. στη Ρωσία.

Οι τρέχουσες προβλέψεις για το 2009 δεν είναι ενθαρρυντικές . Σύμφωνα με τις διαθέσιμες προβλέψεις, θα υπάρξει περαιτέρω κάμψη στην αγορά επιβατικών αυτοκινήτων κατά 12% έως 18% (περίπου 1,5 – 2,5 εκατ. οχήματα). Η βιομηχανία αναμένει πτώση της ζήτησης των εμπορικών οχημάτων κατά περίπου 30%. Αυτή ενδέχεται να ασκήσει περαιτέρω πιέσεις σε ολόκληρη την αλυσίδα αξίας των αυτοκινήτων, ιδίως όσον αφορά τους όγκους παραγωγής, τη χρήση της παραγωγικής ικανότητας, την απασχόληση και τις επενδύσεις στην έρευνα. Η μείωση της ζήτησης ενδέχεται να οδηγήσει σε συνεχείς μειώσεις της παραγωγής, σύμφωνα με εκτιμήσεις μειώσεων κατά 25% μόνο τα πρώτα δύο τρίμηνα του 2009.

Η μείωση των επιπέδων παραγωγής και η επακόλουθη περικοπή του κόστους από τις επιχειρήσεις αυτοκινήτων έχουν ήδη οδηγήσει σε μείωση της απασχόλησης . Μέχρι τώρα αυτό επηρέασε κυρίως τους έκτακτους εργαζομένους. Αλλά η αυτοκινητοβιομηχανία υποστηρίζει ότι η επιδείνωση των συνθηκών της αγοράς θα μπορούσε να θέσει σε κίνδυνο το 15 έως 20% του εργατικού δυναμικού της, ενώ 1 στους 3 προμηθευτές είναι ευάλωτοι λόγω της κρίσης. Οι αρνητικές επιπτώσεις στην απασχόληση θα μπορούσαν να μεγεθυνθούν εξαιτίας περιφερειακών συνεπειών, λόγω του ομαδοποιημένου και γεωγραφικά συγκεντρωτικού χαρακτήρα της αυτοκινητοβιομηχανίας. Πρόσθετη πίεση ασκείται από εξωτερικούς παράγοντες που οφείλονται στην αναδιάρθρωση της General Motors και της Chrysler. Για παράδειγμα, η General Motors έχει ανακοινώσει ότι από τις 47.000 θέσεις εργασίας που θα περικοπούν τα προσεχή έτη, οι 26.000 θα είναι εκτός ΗΠΑ.

Εντούτοις, η μακροπρόθεσμη παγκόσμια εικόνα της αυτοκινητοβιομηχανίας είναι ευοίωνη: η παγκόσμια ζήτηση οχημάτων προβλέπεται να διπλασιαστεί, ή ακόμη και να τριπλασιαστεί, τα προσεχή 20 έτη, λόγω της καθιέρωσης των αυτοκινήτων στις αναδυόμενες αγορές. Η υποχρέωση για πιο «πράσινα» οχήματα θα προσφέρει νέες ευκαιρίες για καινοτόμες τεχνολογίες. Και δεδομένου ότι η τρέχουσα πτώση της ζήτησης στις ώριμες αγορές όπως η Ευρώπη και οι ΗΠΑ επιμηκύνει το χρονικό διάστημα που απαιτείται για την ανανέωση του στόλου των αυτοκινήτων, θα υπάρξει ακόμη μεγαλύτερο περιθώριο για ανοδική πορεία της αγοράς. Αυτό καθιστά ιδιαίτερα σημαντικό για την αυτοκινητοβιομηχανία της ΕΕ να είναι σε θέση να διαχειριστεί την κρίση και να είναι έτοιμη να εκμεταλλευτεί τις νέες ευκαιρίες, όταν επανέλθει η ζήτηση.

2. Πολιτική απάντηση

Με βάση την αναθεωρημένη εταιρική σχέση της Λισαβόνας για ανάπτυξη και απασχόληση του 2005, η οποία αναγνώρισε την αυτοκινητοβιομηχανία ως ευρωπαϊκό στοιχείο ενεργητικού, το ευρωπαϊκό σχέδιο για την ανάκαμψη της οικονομίας [1] αναγνώρισε ότι η αυτοκινητοβιομηχανία χρειάζεται έντονη πολιτική απάντηση. Μια βασική προτεραιότητα για το μέλλον είναι να διασφαλιστεί ότι η ευρωπαϊκή αυτοκινητοβιομηχανία μπορεί να ανταποκριθεί στην τρέχουσα κρίση και να εξέλθει από αυτήν σε ανταγωνιστικότερη παγκοσμίως θέση, όταν βελτιωθούν οι συνθήκες της αγοράς. Αυτό θα επιτευχθεί κυρίως εάν η αυτοκινητοβιομηχανία διαχειριστεί με επιτυχία την τριπλή πρόκληση της τεχνολογικής πρωτοπορίας σε συνδυασμό με επιδόσεις στους τομείς του περιβάλλοντος και της ασφάλειας σε παγκόσμιο επίπεδο.

Το ευρωπαϊκό σχέδιο για την ανάκαμψη της οικονομίας δίνει έμφαση όχι μόνο στην αντιμετώπιση των αιτίων των υπαρχόντων προβλημάτων της αυτοκινητοβιομηχανίας, αλλά και στη διαχείρισή τους με τρόπο που θα διασφαλίσει και θα ενισχύσει περαιτέρω τη μακροπρόθεσμη ανταγωνιστικότητα του κλάδου. Αυτό σημαίνει ειδικότερα την ανταπόκριση στην εξελισσόμενη ζήτηση των καταναλωτών –στην Ευρώπη καθώς και σε παγκόσμιο επίπεδο– επιταχύνοντας την ανάπτυξη και την παραγωγή «πράσινων» αυτοκινήτων μέσω υψηλών επιπέδων επένδυσης στην Ε&Α και στην καινοτομία. Μια τέτοια προσέγγιση θα συμβάλει, με τη σειρά της, σημαντικά στο να καταστεί ο κλάδος κατάλληλος για την οικονομία με χαμηλές εκπομπές άνθρακα και, κατά συνέπεια, για την επίτευξη των φιλοδοξιών της Ευρώπης να μειωθούν οι εκπομπές CO2 και να βελτιωθεί η ενεργειακή ασφάλεια.

Την πρωταρχική ευθύνη για την αντιμετώπιση της κρίσης έχει η αυτοκινητοβιομηχανία , οι επιμέρους επιχειρήσεις και οι διοικήσεις τους. Η ίδια η αυτοκινητοβιομηχανία καλείται να επιλύσει τα διαρθρωτικά προβλήματα της αποδοτικότητας της παραγωγής και της χρήσης της παραγωγικής ικανότητας με τρόπο που βελτιώνει τη μακροπρόθεσμη ανταγωνιστικότητα και βιωσιμότητά της.

Επιπλέον, ως μέρος της συνολικής βιομηχανικής πολιτικής προσέγγισης, η ΕΕ και τα κράτη μέλη της μπορούν να συμβάλουν στη δημιουργία βασικών όρων με τους οποίους θα μπορεί να λειτουργεί η αυτοκινητοβιομηχανία. Μπορούν επίσης να προαγάγουν το θεμιτό ανταγωνισμό στις ανοικτές παγκόσμιες αγορές. Η επικεντρωμένη και προσωρινή στήριξη από το δημόσιο τομέα σε επίπεδο ΕΕ και κρατών μελών μπορεί να βοηθήσει στη συμπλήρωση των προσπαθειών του κλάδου να αντιμετωπίσει με επιτυχία την κρίση και να απορροφήσει τις αρνητικές επιπτώσεις μιας πιθανής αναδιάρθρωσης στην απασχόληση. Η εν λόγω δημόσια στήριξη πρέπει κατά προτίμηση να καλυφθεί από μέτρα οριζόντιας πολιτικής που θα πρέπει να εφαρμοστούν στον κλάδο ως σύνολο και να αποτελούν συνδυασμό ενεργειών τόσο σε ευρωπαϊκό επίπεδο όσο και σε επίπεδο κρατών μελών. Σε μια άτυπη συνεδρίαση με τους υπουργούς στις 16 Ιανουαρίου, τα κράτη μέλη ασπάστηκαν αυτές τις απόψεις και συμφώνησαν σε κάποιες βασικές αρχές που θα κατευθύνουν τις απαντήσεις τους στην τρέχουσα κατάσταση, όπως η ανάγκη για ανοικτές παγκόσμιες αγορές, θεμιτό ανταγωνισμό, τήρηση της αρχής για βελτίωση της νομοθεσίας, καθώς και συνεργασία και διαφάνεια.

Θα είναι σημαντικό να εξασφαλιστεί ότι τα μέτρα που λαμβάνουν τα κράτη μέλη είναι συνεκτικά, αποτελεσματικά και συντονισμένα . Στο βαθμό που η σημασία της ευρωπαϊκής αυτοκινητοβιομηχανίας προκύπτει από τον αντίκτυπό της στην ευρύτερη οικονομία της ΕΕ, είναι ιδιαίτερα σημαντικό να διασφαλιστεί η σωστή λειτουργία της εσωτερικής αγοράς για να διατηρηθεί η ανταγωνιστική ουδετερότητα και η επί ίσοις όροις αντιμετώπιση, εξασφαλίζοντας, έτσι, επίσης την αλληλεγγύη μεταξύ των κρατών μελών.

Στο ευρωπαϊκό σχέδιο για την ανάκαμψη της οικονομίας, η Επιτροπή προσδιόρισε τα βασικά στοιχεία της δημόσιας στήριξης που σχετίζονται με την αυτοκινητοβιομηχανία. Ορισμένα από τα μέτρα αυτά είναι γενικά, ενώ άλλα είναι ειδικά εστιασμένα στην αυτοκινητοβιομηχανία. Οι κύριοι στόχοι της προτεινόμενης προσέγγισης είναι: (1) η στήριξη της ζήτησης, ώστε να παρασχεθεί βοήθεια για την αντιστάθμιση των επιπτώσεων της πιστωτικής συμπίεσης (2) η διευκόλυνση της αναπροσαρμογής, με απορρόφηση του κόστους που σχετίζεται με την αναδιάρθρωση, ιδίως για τους εργαζόμενους και όσον αφορά την αναβάθμιση της κατάρτισής τους (3) η ενθάρρυνση του εκσυγχρονισμού των μονάδων, προκειμένου να διασφαλιστεί η βιώσιμη ανταγωνιστικότητα του κλάδου σε παγκόσμιο επίπεδο και (4) η παροχή βοήθειας στον κλάδο για να εφαρμόσει τη ριζοσπαστική τεχνολογική αλλαγή που απαιτείται από την πρόκληση των κλιματικών αλλαγών. Μολονότι έχει ήδη επιτευχθεί κάποια πρόοδος, είναι σημαντικό να διασφαλιστεί ότι οι στόχοι θα επιτευχθούν πλήρως με αποτελεσματικό και συνεκτικό τρόπο.

α) Βασικοί όροι και CARS 21

Μέσω της διαδικασίας CARS 21, η Επιτροπή έχει αναπτύξει ένα μεσομακροπρόθεσμο, συντονισμένο και προβλέψιμο πλαίσιο πολιτικής για την αυτοκινητοβιομηχανία, βασιζόμενο σε συνεχή διάλογο και διαβουλεύσεις με όλους τους βασικούς ενδιαφερομένους. Στο τρέχον οικονομικό κλίμα, ένας σαφής προσανατολισμός προς τη μακροπρόθεσμη ανταγωνιστικότητα, με βάση την καινοτομία, την ασφάλεια και την περιβαλλοντική απόδοση, είναι ακόμη περισσότερο σημαντικός. Συνεπώς, η Επιτροπή, επιβεβαιώνει τη δέσμευσή της να λάβει πλήρως υπόψη τις συστάσεις της διαδικασίας CARS 21 (βλέπε παράρτημα 1), τηρώντας πλήρως τις αρχές της βελτίωσης της νομοθεσίας. Η Επιτροπή θα διασφαλίσει την υιοθέτηση μιας συνεκτικής, συντονισμένης και προσανατολισμένης στο μέλλον προσέγγισης για τις μελλοντικές απαιτήσεις για τις οδικές μεταφορές και τη βιώσιμη κινητικότητα, μέσω της συνέχειας που θα δοθεί στη διαδικασία CARS 21. Δεδομένου του αντικτύπου της τρέχουσας κρίσης, η Επιτροπή θα σταθμίσει το κόστος και τα οφέλη οιασδήποτε νέας νομοθετικής πρωτοβουλίας και θα επιδιώξει, κατά το δυνατόν, να αποφύγει τη δημιουργία νέων οικονομικών επιβαρύνσεων.

β) Πρόσβαση στη χρηματοδότηση και συνεχής επένδυση στην καινοτομία και την έρευνα

Είναι βασικό να αποκατασταθεί η διαθεσιμότητα χρηματοδότησης με λογικούς όρους καθώς και η ρευστότητα , έτσι ώστε οι βιώσιμες επιχειρήσεις να μη διακόψουν τη δραστηριότητά τους και οι καταναλωτές να μπορούν να έχουν πρόσβαση στα δάνεια που απαιτούνται για την αγορά νέων αυτοκινήτων. Η διασφάλιση του ότι το χρηματοπιστωτικό σύστημα θα αρχίσει να λειτουργεί κανονικά εξακολουθεί να είναι πρώτη προτεραιότητα της διαχείρισης της οικονομίας με σκοπό την ανάκαμψη. Αυτό είναι ιδιαίτερα σημαντικό στην αυτοκινητοβιομηχανία, η οποία χαρακτηρίζεται από ένταση κεφαλαίου και από το γεγονός ότι η ιδιωτική ζήτηση χρηματοδοτείται από δανειοληψία. Η αυτοκινητοβιομηχανία θα πρέπει να χρηματοδοτήσει την έρευνα και την καινοτομία, ιδίως για το σχεδιασμό νέων κινητήρων που θα ικανοποιούν τις φιλοδοξίες της ευρωπαϊκής νομοθεσίας σχετικά με τη μείωση των εκπομπών CO2, αρχής γενομένης από το 2012. Τα νέα οχήματα θα πρέπει επίσης να συμμορφώνονται με αυστηρότερα κατώτατα όρια για τις ρυπογόνες εκπομπές και με αυστηρότερες απαιτήσεις ασφάλειας. Συνεπώς, είναι απαραίτητο να βοηθηθούν οι επιχειρήσεις όσον αφορά την πρόσβασή τους στη χρηματοδότηση.

Το θέμα της χρηματοδότησης δεν σχετίζεται μόνο με το μέλλον της ευρωπαϊκής αυτοκινητοβιομηχανίας, αλλά με την οικονομία στο σύνολό της. Θα πρέπει να αντιμετωπιστεί πρωτίστως με μέτρα για τη στήριξη του χρηματοπιστωτικού τομέα τόσο σε ευρωπαϊκό επίπεδο όσο και σε επίπεδο κρατών μελών. Σ’ αυτό το πλαίσιο, η Επιτροπή έχει ήδη αναλάβει σημαντικές πρωτοβουλίες, με την έκδοση της ανακοίνωσης σχετικά με την εφαρμογή των κανόνων περί κρατικών ενισχύσεων στον τραπεζικό τομέα[2] και την ανακοίνωση σχετικά με την ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης[3]. Όσον αφορά ειδικά την αυτοκινητοβιομηχανία, πρέπει να σημειωθεί ότι οι χρηματοπιστωτικοί κλάδοι των κατασκευαστών αυτοκινήτων μπορεί επίσης να είναι δικαιούχοι ενίσχυσης στο πλαίσιο των προγραμμάτων που θεσπίζει η Επιτροπή για τον τραπεζικό τομέα. Επιπλέον, η Επιτροπή γνωρίζει τα δυνητικά καταστροφικά προβλήματα ρευστότητας, ιδίως στον τομέα των προμηθειών , και, μαζί με την Ευρωπαϊκή Τράπεζα Επενδύσεων (ΕΤΕπ) και τα κράτη μέλη θα αναζητήσει τρόπους για τη βελτίωση της ροής της δανειοδότησης των μικρομεσαίων επιχειρήσεων, συμπεριλαμβανομένων των προμηθευτών της αυτοκινητοβιομηχανίας.

Από την πλευρά των κρατικών ενισχύσεων, τα νέα μέτρα του προσωρινού πλαισίου για τη λήψη μέτρων κρατικής ενίσχυσης το οποίο θεσπίστηκε το Δεκέμβριο του 2008[4] (και αναπροσαρμόστηκε ελαφρώς στις 25 Φεβρουαρίου 2009) σχεδιάστηκαν έτσι ώστε να επιτρέψουν στα κράτη μέλη να παράσχουν ενίσχυση στις επιχειρήσεις που αντιμετωπίζουν προβλήματα πρόσβασης στη ρευστότητα. Χαρακτηριστικά μέσα που επιτρέπονται σ’ αυτό το πλαίσιο είναι τα επιδοτούμενα δάνεια, οι επιδοτούμενες εγγυήσεις και τα επιδοτούμενα δάνεια για την παραγωγή «πράσινων» προϊόντων, συμπεριλαμβανομένων των αυτοκινήτων. Πρέπει εν προκειμένω να υπογραμμιστεί ότι οι ενισχύσεις που χορηγούνται βάσει των εν λόγων πλαισίων σέβονται πλήρως τους κανόνες της εσωτερικής αγοράς, για να αποφεύγονται οι στρεβλώσεις και ο κατακερματισμός. Αυτό το πλαίσιο εφαρμόζεται μόνο στις επιχειρήσεις των οποίων οι δυσκολίες δεν προϋπήρχαν της κρίσης. Για τις επιχειρήσεις των οποίων οι δυσκολίες οφείλονται κυρίως μάλλον σε διαρθρωτικά προβλήματα παρά στην τρέχουσα κρίση, οιαδήποτε κρατική ενίσχυση πρέπει να υποστηρίζεται από σχέδιο αναδιάρθρωσης το οποίο διασφαλίζει μακροπρόθεσμη βιωσιμότητα, σύμφωνα με τους στόχους της προώθησης της ανταγωνιστικότητας του σχετικού βιομηχανικού κλάδου.

Το ευρύ φάσμα «παραδοσιακών» μέσων κρατικής ενίσχυσης (βλ. κατάλογο του παραρτήματος 2) που έχουν στη διάθεσή τους τα κράτη μέλη για τη στήριξη των βιομηχανιών τους μπορεί επίσης να αποτελέσει σημαντικό εργαλείο για την προώθηση της έρευνας και καινοτομίας, της περιβαλλοντικής ανάπτυξης και της αναδιάρθρωσης, όταν αυτό απαιτείται, για την αυτοκινητοβιομηχανία, διατηρώντας, παράλληλα, ίσους όρους ανταγωνισμού στην εσωτερική αγορά.

Η Επιτροπή, μαζί με την Ευρωπαϊκή Τράπεζα Επενδύσεων και τα κράτη μέλη, θα στηρίξει την αυτοκινητοβιομηχανία στις προσπάθειές της να διατηρήσει τις επενδύσεις στις μελλοντικές τεχνολογίες (ιδιαίτερα τις «πράσινες» τεχνολογίες όπως η απόδοση των καυσίμων και οι εναλλακτικοί τρόποι κίνησης) σε όλη τη διάρκεια της οικονομικής κάμψης. Αυτό θα επιτευχθεί κυρίως μέσω της Ευρωπαϊκής Τράπεζας Επενδύσεων καθώς και μέσω του 7ου ερευνητικού προγράμματος-πλαισίου .

Η ΕΤΕπ έχει ήδη αυξήσει την ποσότητα των δανείων που προβλέπονται για την αυτοκινητοβιομηχανία, κυρίως με το νέο ευρωπαϊκό μέσο για τις «καθαρές» μεταφορές, σε ετήσιο ποσό ύψους 4 δις ευρώ το 2009 και το 2010. Τα δάνεια που χορηγούνται στην αυτοκινητοβιομηχανία μπορούν επίσης να αφορούν οριζόντια προγράμματα, ιδίως εκείνα που επικεντρώνονται στις ΜΜΕ, στη σύγκλιση ή στην ασφάλεια. Οι εργασίες έχουν ήδη ξεκινήσει και η ΕΤΕπ αναμένεται να εγκρίνει σχέδια της αυτοκινητοβιομηχανίας με προϋπολογισμό 3,8 δις ευρώ το Μάρτιο, ενώ τα πρόσθετα σχέδια που είναι εν αναμονή έγκρισης αφορούν συνολικό προϋπολογισμό ύψους 6,8 δις ευρώ. Η Επιτροπή και η ΕΤΕπ θα εξακολουθήσουν να συνεργάζονται στενά, προκειμένου να διασφαλίσουν ότι η παρεχόμενη χρηματοδότηση είναι όσο το δυνατόν πιο αποτελεσματική. Η δυνατότητα περαιτέρω επίσπευσης της δανειοδότησης που σχεδιάζεται για το 2009 και το 2010 είναι υπό συνεχή επανεξέταση. Οι διαδικασίες για τη χορήγηση στήριξης έχουν εξορθολογιστεί, επιτρέποντας την κατά το δυνατόν συντομότερη επεξεργασία για τις αποφάσεις που λαμβάνονται μετά την υποβολή σχετικής αίτησης για στήριξη, και διατηρώντας παράλληλα αυστηρές διαδικασίες αξιολόγησης, για να εξασφαλιστεί η βιωσιμότητα των επενδύσεων σε μακροπρόθεσμη βάση.

Αυτές οι προσπάθειες θα υποστηριχθούν από μια ερευνητική εταιρική σχέση μεταξύ του δημόσιου και ιδιωτικού τομέα σχετικά με την κινητικότητα του μέλλοντος, με εκτιμώμενο συνολικό προϋπολογισμό 1 δις ευρώ. Σύμφωνα με τις προπαρασκευαστικές εργασίες που πραγματοποιήθηκαν βάσει του 7ου ερευνητικού προγράμματος-πλαισίου και τις σχετικές ευρωπαϊκές πλατφόρμες τεχνολογίας, κύριος στόχος αυτής της εταιρικής σχέσης θα είναι η ανάπτυξη «πράσινων» οχημάτων, συμπεριλαμβανομένων των επιβατικών αυτοκινήτων, των λεωφορείων, των αστικών οχημάτων και των φορτηγών, αλλά και η αντιμετώπιση σχετικών ζητημάτων, όπως η υποδομή και η διοικητική μέριμνα. Επιπλέον, πρέπει την αξιοποιηθεί όλο το δυναμικό για περαιτέρω διοικητική απλούστευση των δημόσιων προγραμμάτων Ε&Α και των εταιρικών σχέσεων Ε&Α δημόσιου-ιδιωτικού τομέα. Η Επιτροπή επίσης καλεί τα κράτη μέλη να παράσχουν στήριξη για την Ε&Α στην περιβαλλοντική έρευνα και να προωθήσουν τις επενδύσεις στις υποδομές που σχετίζονται με τις «πράσινες» μεταφορές, όπως τα ηλεκτρικά αυτοκίνητα και τα οχήματα που κινούνται με υδρογόνο, και να το πράξουν με συντονισμένο τρόπο ώστε να αποφευχθούν οι δαπανηρές επικαλύψεις και να μεγιστοποιηθεί ο αντίκτυπος.

Τέλος, η Επιτροπή εργάζεται για την υιοθέτηση της αναγκαίας τυποποίησης , η οποία απαιτείται για τη διασφάλιση του ότι οι μελλοντικές τεχνολογικές λύσεις παρέχονται με ασφάλεια δικαίου και μπορούν να εφαρμόζονται σε ολόκληρη την εσωτερική αγορά.

γ) Αύξηση της ζήτησης για νέα οχήματα και επιτάχυνση της ανανέωσης του στόλου των οχημάτων

Τα κράτη μέλη έχουν λάβει μέτρα από πλευράς ζήτησης, καθώς πρόκειται για τον αποτελεσματικότερο τρόπο για την αντιμετώπιση της βραχυπρόθεσμης μείωσης της ζήτησης και για τη βελτίωση της εμπιστοσύνης των καταναλωτών . Δεδομένου ότι εννέα κράτη μέλη έχουν ήδη καταρτίσει προγράμματα για την ανακύκλωση και την ανάκτηση των οχημάτων («προγράμματα απόσυρσης») και αλλά κράτη εξετάζουν τη δυνατότητα να πράξουν το ίδιο, η Επιτροπή κάλεσε τους εμπειρογνώμονες των κρατών μελών για πρώτη φορά στις 16 Φεβρουαρίου 2009 για να εξασφαλίσει τη διαφάνεια όλων των πρωτοβουλιών και την ανταλλαγή των βέλτιστων πρακτικών. Η Επιτροπή έχει συζητήσει με τα κράτη μέλη κοινές αρχές που θα επιτρέπουν την ομαλή υιοθέτηση τέτοιων προγραμμάτων απόσυρσης (βλέπε παράρτημα 3). Επιπλέον, η Επιτροπή δεσμεύτηκε να επιταχύνει τη διαδικασία έγκρισής τους βάσει της οδηγίας 98/34/ΕΚ.

Η Επιτροπή καλεί τα κράτη μέλη να κάνουν πλήρη χρήση των δημόσιων συμβάσεων για να αυξήσουν βραχυπρόθεσμα τη ζήτηση για «καθαρότερα» οχήματα και οχήματα με αποδοτικότερα καύσιμα, αξιολογώντας τη δυνατότητα να προωθήσουν τις επενδύσεις στις υποδομές και στην ανανέωση του στόλου των δημόσιων μεταφορικών μέσων, συμπεριλαμβανομένων των βαρέων εμπορικών οχημάτων.

δ) Διασφάλιση των δεξιοτήτων και της απασχόλησης και ελαχιστοποίηση του κοινωνικού κόστους

Η εικόνα όσον αφορά την απασχόληση στην αυτοκινητοβιομηχανία είναι πολύ ανησυχητική και χρειάζεται πλήρη πολιτική προσοχή. Τα κράτη μέλη θα πρέπει να αντιμετωπίσουν ουσιαστικές προκλήσεις και πολλές περιφέρειες μπορεί να πληγούν πολύ σοβαρά.

Σ’ αυτό το πλαίσιο, οι ευρωπαίοι κοινωνικοί εταίροι και οι οργανώσεις του κλάδου δρομολόγησαν τον Οκτώβριο του 2007 μια « ευρωπαϊκή εταιρική σχέση για την πρόβλεψη της αλλαγής στην αυτοκινητοβιομηχανία». Εφαρμόζεται ένα πλήρες διετές πρόγραμμα εργασιών σχετικά με την πρόβλεψη και την άμβλυνση του κοινωνικού αντικτύπου της αναδιάρθρωσης.

Διάφορα ταμεία και μέσα πολιτικής της ΕΕ μπορούν να κινητοποιηθούν για την κάλυψη του κοινωνικού κόστους της αναπροσαρμογής και την εξασφάλιση των αναγκαίων επιπέδων δεξιοτήτων που απαιτούνται για τη μελλοντική ανταγωνιστικότητα του κλάδου. Αυτό θα πρέπει να γίνει με τρόπους που στηρίζουν τις μετακινήσεις σε νέες μορφές παραγωγής και πρέπει να μην εμποδίζει την απαραίτητη αναδιάρθρωση. Τέτοια μέτρα εφαρμόζονται σε όλους τους τομείς· είναι ιδιαιτέρως κατάλληλα για την αυτοκινητοβιομηχανία με την αλυσίδα εφοδιασμού της, δεδομένου ότι θα πρέπει να αντιμετωπίσει σημαντικά πλεονάσματα παραγωγικής ικανότητας.

Η Επιτροπή έχει επίσης προτείνει αύξηση των προκαταβολών από το Ευρωπαϊκό Κοινωνικό Ταμείο (ΕΚΤ) και απλούστευση των κριτηρίων. Αυτό μπορεί να χρησιμοποιηθεί για τη στήριξη των μέτρων εφαρμογής για τη διατήρηση των θέσεων εργασίας και την καταπολέμηση της ανεργίας στην αυτοκινητοβιομηχανία, όπως: i) Στήριξη των βραχυπρόθεσμα εργαζομένων με τη χρηματοδότηση της κατάρτισης και μέρους των ημερομισθίων και των λοιπών εργατικών εξόδων· ii) στήριξη της αναδιάρθρωσης των επιχειρήσεων και του κλάδου· iii) χρηματοδότηση της εκ νέου κατάρτισης· iv) πρόβλεψη των απαιτήσεων της αλλαγής και αναπροσαρμογή των δεξιοτήτων. Υπάρχουν ήδη επιτυχημένα παραδείγματα σχετικά με το πώς το ΕΚΤ έχει στηρίξει την αναδιάρθρωση στην αυτοκινητοβιομηχανία κατά το παρελθόν, τα οποία μπορεί να αποτελέσουν πηγή έμπνευσης.

Πρέπει επίσης να αξιοποιηθούν πλήρως οι δυνατότητες να υπάρξουν οφέλη από τις παρεμβάσεις που χρηματοδοτούνται από το Ευρωπαϊκό Ταμείο Προσαρμογής στην Παγκοσμιοποίηση (EGF) . Το EGF έχει ήδη παρέμβει στην αυτοκινητοβιομηχανία σε τέσσερις περιπτώσεις, και μελετά και μια πέμπτη παρέμβαση. Η διαθεσιμότητα αυτής της στήριξης θα βελτιωθεί περαιτέρω όταν το Ευρωπαϊκό Κοινοβούλιο και το Συμβούλιο εγκρίνουν την πρόσφατη πρόταση της Επιτροπής. Αυτό θα επιτρέψει στο Ταμείο να παρεμβαίνει με μεγαλύτερη ταχύτητα και, για περιορισμένο χρονικό διάστημα, θα επιτρέψει να δικαιολογούνται οι παρεμβάσεις από την τρέχουσα οικονομική κρίση, ανεξάρτητα από οποιαδήποτε σχέση με την παγκοσμιοποίηση.

ε) Ανοικτές αγορές και θεμιτός ανταγωνισμός σε παγκόσμιο επίπεδο

Οι εποχές οικονομικής αβεβαιότητας αυξάνουν την πιθανότητα να επιδιώξουν οι χώρες να προστατεύσουν τις βιομηχανίες τους μέσω της δημιουργίας φραγμών στο εμπόριο. Ο θεμιτός ανταγωνισμός στις ανοικτές αγορές μπορεί να βοηθήσει στην καταπολέμηση της τρέχουσας κρίσης, ενώ οποιαδήποτε μέτρα προστατευτισμού απειλούν να την εντείνουν. Η ΕΕ έχει δεσμευτεί να αποφύγει τη δημιουργία οποιωνδήποτε νέων εμπορικών περιορισμών προς τις τρίτες χώρες. Αναμένει την ίδια στάση από τους εμπορικούς εταίρους της, και δεν θα ανεχτεί την αναβίωση του προστατευτισμού.

Η Επιτροπή θα παρακολουθεί στενά τις διεθνείς εξελίξεις και θα ενθαρρύνει το διεθνή διάλογο , ιδίως με τους κύριους εμπορικούς εταίρους της, συμπεριλαμβανομένων των ΗΠΑ, της Ιαπωνίας, της Κορέας και της Κίνας. Μαζί με αυτούς θα εργαστεί για να διατηρηθούν ανοικτές οι παγκόσμιες αγορές και να διασφαλιστεί ο θεμιτός ανταγωνισμός.

3. Ενίσχυση της εταιρικής σχέσης

Η Επιτροπή έχει δεσμευτεί να φέρει σε επαφή τα κράτη μέλη και άλλους παράγοντες, προκειμένου να εξασφαλιστεί μια συνεκτική και συντονισμένη προσέγγιση στήριξης της ευρωπαϊκής αυτοκινητοβιομηχανίας. Θα επανεξετάζει συνεχώς την πρόοδο. Η Επιτροπή προτείνει την ενίσχυση της διαδικασίας CARS 21, ένα στρογγυλό τραπέζι με τα κράτη μέλη, την αυτοκινητοβιομηχανία (παραγωγούς και προμηθευτές) και τις συνδικαλιστικές οργανώσεις. Οι κύριοι στόχοι της πρέπει να είναι η παροχή μιας πλατφόρμας αμοιβαίας πληροφόρησης, διαλόγου και βέλτιστων πρακτικών. Θα πρέπει να στηρίξει τις προσπάθειες του κλάδου για αναδιάρθρωση, έτσι ώστε να μπορεί να ανταγωνίζεται στις παγκόσμιες αγορές, δίνοντας μεγάλη έμφαση στη διατήρηση των δεξιοτήτων στον κλάδο και στην εκ νέου κατάρτιση των εργαζομένων για νέα καθήκοντα και νέες θέσεις εργασίας τόσο σ’ αυτόν όσο και σε άλλους τομείς.

Το στρογγυλό τραπέζι θα πρέπει επίσης να παρακολουθεί την ανάπτυξη στους ακόλουθους τομείς:

- ανάκαμψη της ιδιωτικής ζήτησης και επίσπευση της δημόσιας ζήτησης ·

- οικονομική στήριξη για έρευνα ·

- ενεργή στήριξη για τη μείωση της πλεονάζουσας παραγωγικής ικανότητας , με παράλληλη διατήρηση του ειδικευμένου εργατικού δυναμικού μέσω του Ευρωπαϊκού Κοινωνικού Ταμείου και του Ευρωπαϊκού Ταμείου Προσαρμογής στην Παγκοσμιοποίηση·

- αυστηρή τήρηση των συστάσεων της CARS 21 , ιδίως όσον αφορά τη βελτίωση της νομοθεσίας και την ανάγκη στάθμισης του κόστους και των οφελών οιασδήποτε νέας νομοθετικής πρωτοβουλίας, προκειμένου να αποφευχθεί, κατά το δυνατόν, η δημιουργία νέων οικονομικών επιβαρύνσεων.

Η Επιτροπή είναι έτοιμη να αξιοποιήσει πλήρως το δυναμικό του Διατλαντικού Οικονομικού Συμβουλίου, προκειμένου να εντατικοποιηθεί ο διάλογος με τις ΗΠΑ όσον αφορά την κατάσταση των αυτοκινητοβιομηχανιών των ΗΠΑ και τον αντίκτυπό τους στην ΕΕ.

Παράρτημα 1: Συμπεράσματα της ενδιάμεσης ανασκόπησης της CARS 21

Παράρτημα 2: Κατάλογος των μέσων κρατικής ενίσχυσης

Παράρτημα 3: Κατευθυντήριες γραμμές για τα σχέδια διάλυσης των οχημάτων

[1] Ανακοίνωση της Επιτροπής προς το Ευρωπαϊκό Συμβούλιο, της 26.11.2008, «Ένα ευρωπαϊκό σχέδιο για την ανάκαμψη της οικονομίας» - COM(2008) 800.

[2] Ανακοίνωση σχετικά με την εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ C 16 της 22.01.2009, σ. 1)· αναθεωρήθηκε στις 25.02.2009 - Ε(2009) 1270.

[3] Ανακοίνωση της Επιτροπής - H ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (ΕΕ C 10 της 15.01.2009, σ. 2).

[4] Προσωρινό κοινοτικό πλαίσιο για τη λήψη μέτρων κρατικής ενίσχυσης με σκοπό να στηριχθεί η πρόσβαση στη χρηματοδότηση κατά τη διάρκεια της τρέχουσας χρηματοπιστωτικής και οικονομικής κρίσης (ΕΕ C 16 της 22.01.2009, σ. 1).